b'\n_START_ARTICLE_\nLumilintu\n_START_PARAGRAPH_\nLumilintu on kanadalainen Marvel Comicsin sarjakuvissa toimiva supersankari, Alfa-lentueen j\xc3\xa4sen._NEWLINE_Alun perin h\xc3\xa4n oli - ja on siviiliss\xc3\xa4 edelleen - armeijan sihteeri, korpraali Anne Sloan. H\xc3\xa4ness\xc3\xa4 on Kanadan intiaanien verta \xc3\xa4idin puolelta ja h\xc3\xa4n on perinyt osuutensa intiaanitaikuudesta. Ulkoisesti h\xc3\xa4n on vaalea, keskikokoinen ja hyvin kaunis nainen._NEWLINE_Teini-ik\xc3\xa4isen\xc3\xa4 h\xc3\xa4n huomasi pystyv\xc3\xa4ns\xc3\xa4 hy\xc3\xb6dynt\xc3\xa4m\xc3\xa4\xc3\xa4n perim\xc3\xa4\xc3\xa4ns\xc3\xa4 taikakyky\xc3\xa4; er\xc3\xa4s vanha shamaani opetti h\xc3\xa4nelle t\xc3\xa4rke\xc3\xa4n hallinnan, jossa h\xc3\xa4n sitoutui Kanadan maaper\xc3\xa4\xc3\xa4n eli h\xc3\xa4n ei sen koommin voisi poistua maan rajojen ulkopuolelle. Vastapainoksi h\xc3\xa4n sai yliluonnollisia kykyj\xc3\xa4: muuttuessaan tahdonvoimallaan Lumilinnuksi h\xc3\xa4n pystyy lent\xc3\xa4m\xc3\xa4\xc3\xa4n k\xc3\xa4siins\xc3\xa4 liittyneiden siipien avulla, joskin t\xc3\xa4rkein kyky on muodonmuuttaja: h\xc3\xa4n pystyy muuttumaan arktiseksi el\xc3\xa4imeksi - j\xc3\xa4\xc3\xa4karhuksi, hylkeeksi, ahmaksi, tunturip\xc3\xb6ll\xc3\xb6ksi, mieluiten n\xc3\xa4iden albiinoversioksi._NEWLINE_Kyky tekee h\xc3\xa4nest\xc3\xa4 joustavan ja voimakkaan, joskin vaarana on oman tahdon menett\xc3\xa4minen; n\xc3\xa4in k\xc3\xa4vikin kerran, kun h\xc3\xa4n taisteli albiinoahmana Wendigoa vastaan; voiton j\xc3\xa4lkeen h\xc3\xa4n ei pystynytk\xc3\xa4\xc3\xa4n irtautumaan ahman villist\xc3\xa4 luonnosta, mutta Wolverine auttoi: h\xc3\xa4n puhui muuttuneelle Lumilinnulle koko villin ja vapaan sielunsa voimalla - ja lopulta lumous murtui. Ihmishahmoon palannut Lumilintu itki Wolverinen olkaa vasten ja t\xc3\xa4m\xc3\xa4 lohdutti h\xc3\xa4nt\xc3\xa4 suoraviivaiseen tapaansa._NEWLINE_Kohtaus p\xc3\xa4\xc3\xa4ttyi siihen, kun ihmismuotoon palautettua Wendigoa vietiin lentokoneeseen pid\xc3\xa4tettyn\xc3\xa4; t\xc3\xa4t\xc3\xa4 teht\xc3\xa4ess\xc3\xa4 Lumilintu mietti itsekseen: rakastaako h\xc3\xa4n Wolverinea? Varmaa vastausta h\xc3\xa4n ei pystynyt itselleen antamaan - ja t\xc3\xa4ss\xc3\xa4 pisteess\xc3\xa4 n\xc3\xa4iden kahden suhde on edelleen. Ainoa varma on molemmin puoleinen syv\xc3\xa4 kunnioitus._NEWLINE_Lumilintu menetti muodonmuutos- ja lentokykyns\xc3\xa4 joutuen kuoleman kieliin, kun Loki avasi maagisen l\xc3\xa4hteen antaakseen uudet mahtivoimat Alfa-lentueen ja Ryhm\xc3\xa4-X:n j\xc3\xa4senille. N\xc3\xa4m\xc3\xa4 innostuivat aluksi, mutta pian huomattiin mik\xc3\xa4 oli haaveiden t\xc3\xa4yttymisen hinta: luovuus kuoli ja toteuttamaan pystyi vain sellaista mit\xc3\xa4 oli jo keksinyt. Samoin maagiset olennot - Lumilintu, tohtori Outo, Shamaani - alkoivat hitaasti menehty\xc3\xa4. Wolverine huomasi t\xc3\xa4m\xc3\xa4n ensimm\xc3\xa4isen\xc3\xa4 ja lopulta muutkin; Kolossi olisi ehdottomasti halunnut jatkaa, koska h\xc3\xa4net oli kasvatettu uskomaan ett\xc3\xa4 monen etu ylitt\xc3\xa4\xc3\xa4 muutaman; h\xc3\xa4n sanoi ett\xc3\xa4 mit\xc3\xa4 siit\xc3\xa4 vaikka jotain menetett\xc3\xa4isiin kun tilalle tulisi esimerkiksi n\xc3\xa4l\xc3\xa4nh\xc3\xa4d\xc3\xa4n ja sairauksien pysyv\xc3\xa4 h\xc3\xa4vi\xc3\xa4minen! H\xc3\xa4netkin lopulta saatiin uskomaan, ett\xc3\xa4 hinta siit\xc3\xa4 olisi liian kova. Poika vakuuttui kun h\xc3\xa4nelle muistutettiin, ett\xc3\xa4 tuskin umpikiero pahuuden jumala Loki hyv\xc3\xa4ntekev\xc3\xa4isyytt\xc3\xa4\xc3\xa4n l\xc3\xa4hteen oli avannut - kuten ei ollutkaan; h\xc3\xa4nen tarkoituksensa oli raivata taikuus maan p\xc3\xa4\xc3\xa4lt\xc3\xa4 jotta pystyisi est\xc3\xa4m\xc3\xa4\xc3\xa4n supersankarien puuttumisen h\xc3\xa4nen juonitteluihinsa Asgardissa._NEWLINE_Loki raivostui huomatessaan juonensa luhistuvan ja yritti pakottaa sankarit pysym\xc3\xa4\xc3\xa4n mukana, mutta l\xc3\xa4hteen avanneet Universumin vanhimmat pakottivat h\xc3\xa4net takaisin riviin: jos muut eiv\xc3\xa4t halunneet k\xc3\xa4ytt\xc3\xa4\xc3\xa4 maagista l\xc3\xa4hdett\xc3\xa4 - se olisi heid\xc3\xa4n oma valintansa._NEWLINE_L\xc3\xa4hde hyl\xc3\xa4ttiin ja vaikutukset katosivat; kiitollinen Lumilintu muuttui takaisin tunturip\xc3\xb6ll\xc3\xb6ksi ja jatkoi keskeytynytt\xc3\xa4 matkaansa.'